
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 28.06.2004

P.L.299


RAPORT 

asupra proiectului  Legii recunoştinţei faţă de eroii martiri şi luptătorii care au contribuit la victoria Revoluţiei române din decembrie 1989
În conformitate cu prevederile art.89 din Regulamentul Camerei Deputaţilor, Comisia juridică, de disciplină şi imunităţi a fost sesizată spre dezbatere în fond, cu proiectul Legii recunoştinţei faţă de eroii martiri şi luptătorii care au contribuit la victoria Revoluţiei române din decembrie 1989, transmis cu adresa nr. P.L.299 din  17 mai 2004, înregistrată sub nr.31/527 din 18 mai 2004. 

Cu avizul nr.1552 din 5.11.2003, Consiliul Legislativ a avizat favorabil această iniţiativă legislativă.

Comisia pentru administraţie publică, amenajarea teritoriului şi echilibru ecologic a avizat favorabil proiectul de lege cu avizul nr.26/1861 din 25 mai 2004. 

Comisia pentru buget, finanţe şi bănci a avizat favorabil proiectul de lege, cu avizul nr.322 din 19.05.2004.

Senatul României a adoptat proiectul de lege în şedinţa din 10 mai 2004. 

Potrivit prevederilor art. 60 din Regulamentul Camerei Deputaţilor, membrii Comisiei juridice, de disciplină şi imunităţi au examinat proiectul de lege  în şedinţa din 28 iunie 2004. 

La dezbateri au participat, în calitate de invitaţi, reprezentanţii Comisiei pentru controlul aplicării Legii nr.42/1990, domnul Dorin Maior - preşedinte, domnul Mircea Bucur - membru al comisiei, precum şi reprezentantul Secretariatului de Stat pentru Problemele Revoluţionarilor din decembrie 1989, domnul Emilian Vasile Cutean - secretar de stat. 

Cu adresa nr.152/44/26 mai 2004, Comisia pentru controlul aplicării Legii nr.42/1990 a transmis Comisiei juridice unele amendamente. 

Proiectul de lege are ca obiect de reglementare instituirea unor titluri ce se vor acorda prin decret prezidenţial, regimul sediilor organizaţiilor revoluţionarilor, cuantumul indemnizaţiilor ce se vor acorda beneficiarilor legii, precum şi acordarea altor drepuri.  



După examinarea proiectului de lege, a expunerii de motive la acesta,  precum şi a avizului favorabil al Consiliului Legislativ, membrii comisiei au hotărât, cu unanimitate de voturi, să supună plenului Camerei Deputaţilor, spre dezbatere şi adoptare, proiectul Legii recunoştinţei faţă de eroii martiri şi luptătorii care au contribuit la victoria Revoluţiei române din decembrie 1989, cu  amendamentele admise, astfel cum sunt redate în Anexa 1.  Prin supunere la vot, unele amendamente au fost respinse, fiind redate în Anexa 2. 

La lucrările  şedinţei, au fost prezenţi 17 deputaţi, din numărul total de 23 de membri ai comisiei.


În raport de obiectul şi conţinutul său, proiectul de lege face parte din categoria legilor  ordinare. 

       PREŞEDINTE,                                                                  SECRETAR, 

                     Prof. univ. dr. Ion Neagu                                                      Florin Iordache
expert

Geanina Cristea
ANEXĂ NR. 1

A  M  E  N  D  A  M  E  N  T  E     A D M I S E:

	Nr. crt.
	Text iniţial
	Text adoptat de comisie şi autorul amendamentului
	Motivaţie

	1.
	  Art.-1 Revoluţia din decembrie 1989 constituie un moment crucial  în istoria României, declanşată prin revolta populară de la Timişoara, continuată în Bucureşti şi în alte localităţi ale ţării şi transformată în revoluţie antitotalitară, sprijinită de armată, care a condus la căderea regimului comunist şi instaurarea democraţiei. 

     Victoria Revoluţiei Române din Decembrie 1989 s-a înfăptuit prin jertfă şi sacrificiu din partea celor care au luptat pentru înfăptuirea ei.
	    Art.1.- (1) Revoluţia din decembrie 1989 constituie un moment crucial  în istoria României, declanşată la Timişoara, continuată în Bucureşti şi în alte localităţi ale ţării şi transformată în revoluţie antitotalitară,  care a condus la căderea regimului comunist şi instaurarea democraţiei în ţara noastră.

  (2) Victoria Revoluţiei Române din Decembrie 1989 s-a înfăptuit prin jertfă şi sacrificiu din partea celor care au luptat pentru înfăptuirea ei.

    Autori: Comisia pentru controlul aplicării Legii nr.42/1990 şi Comisia juridică
	   Pentru respectarea adevărului istoric.

   Pentru respectarea normelor de tehnică legislativă.



	2.
	     Art.2. - În aplicarea prevederilor prezentei legi, se  vor avea  în vedere următoarele principii: 

    a) respectul şi gratitudinea faţă de eroii martiri şi luptătorii participanţi la acţiunile desfăşurate pentru victoria Revoluţiei din decembrie 1989 şi grija faţă de urmaşii eroilor-martiri;

   b) respectarea adevărului istoric prin aprofundarea documentării privind Revoluţia din decembrie 1989;

   c) diferenţierea etapelor Revoluţiei, de la revolta populară până la victoria revoluţiei sociale sprijinită de armată;

   d) stabilirea categoriilor de luptători, prin diferenţierea angajării şi participării la acţiunile desfăşurate pentru victoria Revoluţiei;

   e) diferenţierea între civili şi militari privind etapele participării şi formele de angajare în acţiunile desfăşurate pentru victoria Revoluţiei;

     f) echitate în acordarea drepturilor prevăzute de prezenta lege, în funcţie de veniturile actuale ale beneficiarilor prezentei legi.
	    Art.2. -  În aplicarea prevederilor prezentei legi, se  vor avea  în vedere următoarele principii: 

   a) - Text nemodificat

   b) - Text nemodificat.

   c) diferenţierea etapelor Revoluţiei;

  d) - Text nemodificat.

  e) - Text nemodificat.

    f) echitate în acordarea drepturilor prevăzute de prezenta lege.

   Autor: Comisia pentru controlul aplicării Legii nr.42/1990


	    Pentru corelare cu prevederile art.1.

   Precizarea nu este necesară.

	3.
	   Art. 3. - (1) Pentru cinstirea memoriei celor care şi-au jertfit viaţa şi în semn de gratitudine faţă de cei care au luptat pentru victoria Revoluţiei române din decembrie 1989, se instituie următoarele titluri: 

    a) Erou-martir al Revoluţiei Române din Decembrie 1989 – atribuit celor care s-au jertfit în lupta pentru victoria Revoluţiei române din decembrie 1989 sau au decedat în legătură cu aceasta;

    b) Luptător pentru Victoria Revoluţiei din Decembrie 1989:
     1. Luptător Rănit – atribuit celor care au fost răniţi în luptele pentru victoria Revoluţiei din decembrie 1989 sau în legătură cu aceasta;

     2. Luptător Reţinut – atribuit celor care au fost reţinuţi de forţele de represiune ca urmare a participării la acţiunile pentru victoria Revoluţiei;

    3. Luptător Remarcat prin Fapte Deosebite – atribuit celor care, în perioada 14-25 decembrie 1989, au mobilizat şi condus grupuri sau mulţimi de oameni, au construit şi menţinut baricade împotriva forţelor de represiune ale regimului totalitar comunist, au ocupat obiective de importanţă vitală pentru rezistenţa regimului totalitar şi le-au apărat până la data judecării dictatorului, în localităţile unde au luptat pentru victoria Revoluţiei române din decembrie 1989;

   c) Participant la Victoria Revoluţiei Române din Decembrie 1989 – calitate onorifică.

    (2) Titlurile instituite la alin. (1) se vor acorda în condiţiile prezentei legi, avându-se în vedere calităţile şi titlurile atestate, potrivit Legii nr.42/1990 pentru cinstirea eroilor-martiri şi acordarea unor drepturi urmaşilor acestora, răniţilor, precum şi luptătorilor pentru victoria Revoluţiei din decembrie 1989, cu modificările şi completările ulterioare.

    (3) În semn de recunoştinţă faţă de persoanele care au dobândit titlurile  prevăzute la alin.(1), Preşedintele României poate conferi acestora Ordinul „Victoria Revoluţiei Române din Decembrie 1989”, în conformitate cu prevederile Legii nr. 1/1996, privind instituirea Ordinului „Victoria Revoluţiei Române din Decembrie 1989”, precum şi alte ordine şi medalii, potrivit Legii nr. 29/2000 privind sistemul naţional de decoraţii al României.

   (4) Pentru eternizarea memoriei eroilor căzuţi în lupta pentru victoria Revoluţiei române din decembrie 1989, consiliile locale, la propunerea organizaţiilor şi a Secretariatului de Stat pentru Problemele Revoluţionarilor, cu avizul Ministerului Culturii şi Cultelor, vor construi, în oraşele ţării, monumente dedicate acestora.

    (5) Sediile actuale ale asociaţiilor, ligilor, organizaţiilor, cluburilor şi fundaţiilor revoluţionarilor constituite până la data de 31 decembrie 1992, precum şi sediile federaţiilor şi uniunilor naţionale de revoluţionari constituite până la 31 decembrie 2003 vor avea acelaşi regim juridic prevăzut pentru sediile partidelor politice.

  (6) Asociaţiile, ligile, organizaţiile, cluburile, fundaţiile, federaţiile şi uniunile naţionale de revoluţionari pot beneficia de sponsorizare, în condiţiile legii.

	    Art. 3. - (1) Pentru cinstirea memoriei celor care şi-au jertfit viaţa şi în semn de gratitudine faţă de cei care au luptat pentru victoria Revoluţiei române din decembrie 1989, se instituie următoarele titluri: 

   a) - Text nemodificat.

   b) Luptător pentru Victoria Revoluţiei din Decembrie 1989:

    1- Text nemodificat.

   2 - Text nemodificat.

   3. Luptător Remarcat prin Fapte Deosebite – atribuit celor care, în perioada 14-25 decembrie 1989, au mobilizat şi condus grupuri sau mulţimi de oameni, au construit şi menţinut baricade împotriva forţelor de represiune ale regimului totalitar comunist, au ocupat obiective de importanţă vitală pentru rezistenţa regimului totalitar şi le-au apărat până la data judecării dictatorului, în localităţile unde au luptat pentru victoria Revoluţiei române din decembrie 1989; cei care au avut acţiuni dovedite împotriva regimului şi însemnelor comunismului între 14-22 decembrie 1989;

   c) - Text nemodificat.

    (2) - Text nemodificat.

     (3) - Text nemodificat.

    (4) - Text nemodificat.

      (5) Sediile asociaţiilor, ligilor, organizaţiilor, cluburilor şi fundaţiilor revoluţionarilor constituite până la dată de 31 decembrie 1990, aflate în proprietatea statului şi pentru care există un contract de închiriere la data adoptării prezentei legi, vor trece, fără plată, în patrimoniul acestora, iar sediile asociaţiilor, ligilor, organizaţiilor, cluburilor şi fundaţiilor revoluţionarilor constituite după aceasta dată până la data de 31 decembrie 1992, precum şi sediile federaţiilor şi uniunilor naţionale de revoluţionari constituite până la 31 decembrie 2003, vor avea acelaşi regim juridic prevăzut pentru sediile partidelor politice.

      (6) Asociaţiile, ligile, organizaţiile, cluburile şi fundaţiile revoluţionarilor constituite până la data de 31 decembrie 1992, precum şi federaţiile şi uniunile naţionale de revoluţionari constituite până la 31 decembrie 2003 pot fi sponsorizate de societăţile comerciale de stat sau private, în limita a 3% din impozitul pe profit;

   Autor: Comisia pentru controlul aplicării Legii nr.42/1990


	   Pentru acoperirea tuturor situaţiilor relevante pentru calitatea de luptător.

    Pentru sprijinirea activităţii asociaţiilor de revoluţionari. 

    Pentru sprijinirea activităţii asociaţiilor de revoluţionari şi a membrilor acestora.

	4.
	   Art. 4. (1) - Prin urmaş de erou - martir se înţelege persoanele îndreptăţite  să beneficieze de prevederile prezentei legi, şi anume soţul supravieţuitor, părinţii celui decedat, fiecare dintre copiii acestuia”.

    (2) Persoanele care au obţinut titlurile prevăzute la alin. (1) au dreptul  la o indemnizaţie lunară, pe baza coeficienţilor de multiplicare, ce vor fi aplicaţi asupra salariului mediu brut  pe economie din luna anterioară celei în care se face plata, astfel: 

  a) soţul supravieţuitor al celui decedat – un coeficient  de 1,10;

  b) părintele sau părinţii celui decedat –  un coeficient de 0,50;

  c) fiecare dintre copiii celui decedat, până la majorat sau până la terminarea studiilor, dar nu peste vârsta de 26 de ani, indiferent în întreţinerea cui se află – un coeficient de 1,10.

  (3) Persoanele care au obţinut titlurile prevăzute la art. 3 alin. (1), lit. b) pct.1 şi cărora li s-a stabilit un grad de invaliditate conform prevederilor legale, cu act doveditor eliberat în perioada decembrie 1989 – martie 1990, au dreptul la o indemnizaţie lunară reparatorie, calculată prin aplicarea următorilor coeficienţi asupra salariului mediu brut pe economie din luna anterioară celei în care se face plata, astfel:

a) 2,00 – pentru marii mutilaţi;

  b) 1,75 – pentru persoanele încadrate în gradul I de invaliditate;

  c) 1,50 – pentru persoanele încadrate în gradul II de invaliditate;

  d) 1,25 – pentru persoanele încadrate în gradul III de invaliditate;

 e) 1,10 – pentru persoanele neîncadrate în gradul de invaliditate.

    (4) De o indemnizaţie lunară reparatorie, calculată prin aplicarea coeficientului de 1,10 la salariul mediu brut pe economie din luna anterioară celei în care se face plata, beneficiază persoanele care au obţinut titlurile prevăzute la art. 3, alin. (1), lit. b) pct.2 şi 3 – şi numai dacă au un venit mai mic decât salariul mediu pe economie. De aceleaşi drepturi şi în aceleaşi condiţii beneficiază copiii eroilor-martiri, indiferent de vârstă, dacă nu sunt încadraţi în nici o formă de învăţământ ori nu realizează venituri, din motive neimputabile lor.

 (5) Marii mutilaţi şi persoanele încadrate în gradul I de invaliditate beneficiază, pe lângă indemnizaţia prevăzută la alin. (3), şi de o indemnizaţie de îngrijire, ce se acordă lunar, prin aplicarea coeficientului de multiplicare 0,50 asupra salariului mediu brut pe economie din luna anterioară celei în care se face plata. 


	   Art. 4. (1) - Text nemodificat.

   (2) - Persoanele care au obţinut titlurile prevăzute la alin. (1) au dreptul  la o indemnizaţie lunară, pe baza coeficienţilor de multiplicare, ce vor fi aplicaţi asupra salariului mediu brut  pe economie din luna anterioară celei în care se face plata, astfel : 

   a) - Text nemodificat.

   b) fiecare dintre părinţii celui decedat - un coeficient de 0,50; 
   c) - Text nemodificat.

    (3) Persoanele care au obţinut titlurile prevăzute la art. 3 alin. (1), lit. b) pct.1 şi 2, au dreptul la o indemnizaţie lunară, prin aplicarea următorilor coeficienţi asupra salariului mediu pe economie din luna anterioară celei în care se face plata, astfel :

    a) - Text nemodificat.

   b) - Text nemodificat.

   c) - Text nemodificat.

   d) - Text nemodificat.

    e) - Text nemodificat.

    (4) De o indemnizaţie lunară reparatorie, calculată prin aplicarea coeficientului de 1,10 la salariul mediu brut pe economie din luna anterioară celei în care se face plata, beneficiază persoanele care au obţinut titlurile prevăzute la art. 3, alin. (1), lit. b) pct. 3 – şi numai dacă au un venit mai mic decât salariul mediu pe economie. De aceleaşi drepturi şi în aceleaşi condiţii beneficiază copiii eroilor-martiri, indiferent de vârstă, dacă nu sunt încadraţi în nici o formă de învăţământ ori nu realizează venituri, din motive neimputabile lor.

    (5) - Text nemodificat. 

   Autor: Comisia pentru controlul aplicării Legii nr.42/1990.

	    Pentru claritatea textului.

    Pentru indicarea completă a textelor vizate.

    Pentru corelare cu modificările aduse la alin.(3) 



	5.
	   Art. 5. - (1) Persoanele prevăzute la art. 3 alin. (1) lit. b), precum şi la art. 4 alin. (1) beneficiază, pe lângă indemnizaţia calculată conform prevederilor art. 4, şi de următoarele drepturi : 

   a) prioritate în asigurarea unei locuinţe din fondul disponibil de locuinţe sociale, în localitatea de domiciliu, dacă nu au deţinut în proprietate o altă locuinţă până la data atribuirii;

    b) stabilirea chiriei la nivelul minim prevăzut de lege pentru locuinţele din fondul locativ de stat, dacă dispun de un venit lunar mai mic sau egal cu salariul mediu brut pe economie;

   c) vânzarea sau închirierea, cu prioritate, din fondul de stat, a unui spaţiu comercial corespunzător, cu o suprafaţă utilă de până la 100 mp, inclusiv în indiviziune, cu o clauză de neînstrăinare timp de 10 ani de la data dobândirii;

   d) acordarea gratuită de proteze pentru invalizii care şi-au pierdut  total sau parţial capacitatea de muncă;

    e) acces gratuit al copiilor la creşele şi grădiniţele din subordinea administraţiilor locale, precum şi asigurarea gratuită a rechizitelor pentru şcolari, dacă venitul lunar este mai mic sau egal cu salariul mediu brut pe economie;

   f) acordarea unei subvenţii de stat egală cu 50% din dobânda aferentă unui credit bancar de până la 20.000 euro, contractat pentru cumpărarea sau construirea unei locuinţe în localitatea de domiciliu, dacă nu au deţinut sau nu deţin o proprietate locativă, precum şi posibilitatea garantării creditelor contractate cu indemnizaţia calculată conform prevederilor prezentei legi;

   g) atribuirea, în limita posibilităţilor, în proprietate şi cu clauză de neînstrăinare timp de 10 ani de la data dobândirii, a 10.000 mp de teren în extravilan şi 300 mp de teren în intravilan – acesta din urmă pentru destinaţia de locuinţă, dacă nu a avut şi nu are în proprietate un alt spaţiu locativ;

   h) atribuirea în proprietate, fără plată, a locului de veci;

    i) acces gratuit al persoanelor prevăzute la art. 3 lit. b)  – cu suportarea cheltuielilor de la bugetul ministerelor respective – la tratamente şi medicamente în spitalele, policlinicile, bazele de tratament şi staţiunile balneoclimaterice ale Ministerului Sănătăţii, Ministerului Apărării Naţionale şi Ministerului Administraţiei şi Internelor;

   j) acces gratuit la medicamente, prin medicul de familie, în condiţiile reglementărilor legale în vigoare;

    k) transport urban gratuit cu mijloacele de transport în comun şi, anual, 12 călătorii gratuite pe calea ferată, la clasa I, dus-întors; anual – 12 călătorii gratuite dus-întors până în localitatea reşedinţă de judeţ, cu mijloace de transport în comun, pentru persoanele care domiciliază în mediul rural. De aceste gratuităţi beneficiază şi însoţitorul pensionarului de invaliditate de gradul I sau al marelui mutilat;

    l) scutirea de la plata taxelor şi impozitelor pentru o locuinţă din proprietate şi terenul aferent acesteia, pentru autoturisme hycomat şi mototriciclu, precum şi de taxe la importul unui singur autoturism tip hycomat;

    m) acordarea unei indemnizaţii lunare, adăugată la pensia pentru limită de vârstă, echivalentă cu un coeficient de 0,6, calculat conform prevederilor art. 4 alin. (2);

   n) pensionarea cu 5 ani înainte de împlinirea vârstei standard, prevăzută de lege;

    o) scutirea de plata abonamentelor pentru radio-TV, pentru cei cu venituri lunare mai mici decât salariul mediu brut pe economie .

    (2) Secretariatul de Stat pentru Problemele Revoluţionarilor, după analizarea dosarelor persoanelor ce solicită preschimbarea certificatelor, cu avizul Comisiei parlamentare înfiinţate pentru controlul aplicării prevederilor prezentei legi, va elibera noul tip de certificat, care  va avea un format unic, cu elemente de securizare – singurul document valabil pentru a beneficia de prevederile prezentei legi.

    (3) Dosarele persoanelor care solicită preschimbarea certificatelor trebuie să conţină documentaţia prevăzută în Hotărârea Guvernului nr.566/1996, pentru fiecare categorie, precum şi avizul reactualizat al unei organizaţii de revoluţionari legal constituită până la 31 decembrie 1992. Certificatele eliberate potrivit prezentei legi vor fi semnate de către secretarul de stat al Secretariatului de Stat pentru Problemele Revoluţionarilor şi de către preşedintele Comisiei parlamentare menţionate la alin.(2).

    (4) Secretariatul de Stat pentru Problemele Revoluţionarilor, cu avizul Comisiei parlamentare pentru controlul aplicării prevederilor prezentei legi, face propuneri Preşedintelui României pentru acordarea Ordinului prevăzut la art.3 alin.(3). 
	      Art. 5. - (1) Persoanele prevăzute la art. 3 alin. (1) lit. b), precum şi la art. 4 alin. (1) beneficiază, pe lângă indemnizaţia calculată conform prevederilor art. 4, şi de următoarele drepturi : 

     a) prioritate în asigurarea unei locuinţe din fondul disponibil de locuinţe sociale, în localitatea de domiciliu, dacă nu au deţinut în proprietate, de la data intrării în vigoare a prezentei legi până la data atribuirii, un alt spaţiu locativ; 
    b) - Text nemodificat; 

     c) cumpărarea sau închirierea cu prioritate, fără licitaţie, din fondul de stat, a unui spaţiu comercial sau prestări servicii corespunzător, cu o suprafaţă utilă de până la 100 mp, inclusiv în indiviziune, sau concesionarea ori închirierea cu prioritate, fără licitaţie, a unei suprafeţe de teren de până la 100 mp din domeniul public pentru construirea unui spaţiu comercial sau prestări servicii, cu o clauză de neînstrăinare timp de 10 ani de la data dobândirii;

    d) acordarea gratuită de proteze, orteze şi scaune cu rotile pentru invalizii care şi-au pierdut  total sau parţial capacitatea de muncă,  costul integral al acestora fiind suportat de la Fondul naţional unic de asigurări sociale şi din bugetul Secretariatul de Stat pentru Problemele Revoluţionarilor din Decembrie 1989;

    e) - Text nemodificat.

    f) - Text nemodificat.

    g) atribuirea în proprietate şi cu clauză de neînstrăinare timp de 10 ani de la data dobândirii, a 10.000 mp de teren în extravilan şi 500 mp de teren în intravilan -  acesta din urmă pentru destinaţia de locuinţă, dacă nu a avut şi nu are în proprietate un alt spaţiu locativ; 

    h) - Text nemodificat; 

    i) acces gratuit al persoanelor prevăzute la art. 3 lit. b) şi art. 4 (1) – cu suportarea cheltuielilor de la bugetul ministerelor respective şi de la Fondul naţional unic de asigurări sociale de sănătate – la tratamente şi medicamente în spitalele, policlinicile, bazele de tratament şi staţiunile balneoclimaterice ale Ministerului Sănătăţii, Ministerului Apărării Naţionale şi Ministerului Administraţiei şi Internelor; 

    j) acces gratuit la medicamente, prin medicul de familie, costul integral al acestora se suportă de la Fondul naţional unic de asigurări sociale de sănătate;

    k) transport urban gratuit cu mijloacele de transport în comun şi, anual, 12 călătorii gratuite pe calea ferată, la clasa I, dus-întors cu toate categoriile de trenuri de călători; anual – 12 călătorii gratuite dus-întors până în localitatea reşedinţă de judeţ, cu mijloace de transport în comun, pentru persoanele care domiciliază în mediul rural. În limita celor 12 călătorii gratuite, pot călători şi membrii familiei titularului. De aceste gratuităţi beneficiază şi însoţitorul pensionarului de invaliditate de gradul I sau al marelui mutilat;

   l) scutirea de la plata taxelor şi impozitelor pentru o locuinţă din proprietate şi terenul aferent acesteia, pentru autoturisme hycomat şi mototriciclu, precum şi scutirea de taxe la importul unui singur autoturism tip hycomat sau atribuirea gratuită, în proprietate, a unui mijloc de transport autonom corespunzător standardelor internaţionale pentru marii mutilaţi şi persoanele prevăzute la art.3 alin.1 lit. b pct.1 care au un grad de invaliditate locomotorie;
    m) - Text nemodificat; 

    n) - Text nemodificat; 

    o) - Text nemodificat; 

    (1)1 Drepturile acordate conform prezentei legi, nu sunt considerate venituri, nu se impozitează şi nu afectează acordarea altor drepturi.
    (2) Secretariatul de Stat pentru Problemele Revoluţionarilor, după verificarea tehnică a dosarelor persoanelor ce solicită preschimbarea certificatelor, cu avizul Comisiei parlamentare înfiinţate pentru controlul aplicării prevederilor prezentei legi, va elibera noul tip de certificat, care  va avea un format unic, cu elemente de securizare – singurul document valabil pentru a beneficia de prevederile prezentei legi.

   (3) - Text nemodificat

   (4) - Text nemodificat.

      Autor: Comisia pentru controlul aplicării Legii nr.42/1990
	  Pentru sprijinirea revoluţionarilor care au pierdut locuinţa din motive neimputabile lor. 

     Pentru menţinerea unui drept acordat revoluţionarilor prin Legea nr.42/1990, după apariţia Legii nr.550/2002. 

   Pentru ajutorarea marilor mutilaţi şi invalizilor, precum şi pentru stabilirea surselor bugetare. 

    Pentru corelare cu prevederile legale în vigoare. 

   Pentru stabilirea surselor bugetare.

   Pentru precizia reglementării.

     Pentru preluarea  unui drept câştigat prin  Legea nr.42/1990 şi pentru corectarea unei omisiuni.

    Pentru corelare cu prevederile Ordonanţei Guvernului nr.7/2001 privind impozitul pe venit.

   Pentru precizia reglementării.

	6.
	   Art. 6. Agenţii economici care angajează persoanele ce îndeplinesc condiţiile prevăzute la art. 3, alin. (1), lit. b), precum şi la art. 4, alin. (1) beneficiază de facilităţile prevăzute de legislaţia în vigoare pentru angajatorii care oferă locuri de muncă şomerilor şi tinerilor absolvenţi.


	   Art.6 - Text nemodificat.


	

	7.
	    Art. 7.- Dispoziţiile prezentei legi se aplică în mod corespunzător militarilor şi salariaţilor civili din Ministerul Apărării Naţionale şi Ministerul Administraţiei şi Internelor, care au dobândit titlurile prevăzute la art. 3, alin. (1), lit. a) şi b).
	   Art.7 - Text nemodificat.
	

	8.
	    Art. 8. - De prevederile prezentei legi nu beneficiază persoanele, civili sau militari, care sunt dovedite a fi fost implicate în activităţile fostei Securităţi, ca poliţie politică, precum şi persoanele care au organizat, au acţionat, au  instigat şi au luptat, sub orice formă, împotriva Revoluţiei din Decembrie 1989.


	   Art.8 - Text nemodificat.
	

	9.
	    Art. 9.- (1) Certificatele doveditoare care, în perioada 1990-1997, au fost eliberate de Comisia pentru aplicarea Legii nr. 42/1990 şi de Comisia pentru cinstirea şi sprijinirea eroilor Revoluţiei din decembrie 1989, după verificare, potrivit art.5 alin.(2), (3) şi (4) se vor preschimba, la cerere, de către Secretariatul de Stat pentru Problemele Revoluţionarilor,  în termen de 6 luni de la intrarea în vigoare a prezentei legi.

     (2) Persoanele care solicită preschimbarea documentelor care atestă titlurile prevăzute la art.3, potrivit prezentei legi, precum şi preşedinţii organizaţiilor nominalizate la art.5 alin.(3) poartă răspunderea penală pentru corectitudinea întocmirii dosarelor, care vor fi verificate de către  Secretariatul de Stat pentru Problemele Revoluţionarilor şi avizate de Comisia parlamentară în vederea eliberării de către acesta a certificatelor doveditoare, preschimbate conform alin. (1).

     (3) Contestaţiile privind preschimbarea ori neefectuarea preschimbării certificatelor, conform prezentei legi, se fac cu nominalizarea persoanelor în cauză şi se vor adresa Comisiei parlamentare, care le soluţionează potrivit normelor metodologice stabilite în acest sens.

    (4) În conformitate cu prevederile prezentei legi, titlurile prevăzute la art. 3 alin. (1) se vor atribui, prin decret, de către Preşedintele României, la propunerea Secretariatului de Stat pentru Problemele Revoluţionarilor, cu avizul Comisiei parlamentare constituite pentru controlul aplicării prezentei legi, potrivit principiilor cuprinse la art. 2 şi criteriilor stabilite prin normele metodologice de aplicare a prezentei legi, pe baza certificatelor doveditoare preschimbate conform alin. (1). 


	     Art. 9.- (1) Certificatele doveditoare care, în perioada 1990-1997, au fost eliberate de Comisia pentru aplicarea Legii nr. 42/1990 şi de Comisia pentru cinstirea şi sprijinirea eroilor Revoluţiei din decembrie 1989, după verificare, potrivit art.5 alin.(2), (3) şi (4) se vor preschimba, la cererea titularului, de către Secretariatul de Stat pentru Problemele Revoluţionarilor,  în termen de 6 luni de la intrarea în vigoare a prezentei legi.

     (2) Persoanele care solicită preschimbarea documentelor care atestă titlurile prevăzute la art.3 alin.(1) lit.b), potrivit prezentei legi, precum şi preşedinţii organizaţiilor nominalizate la art.5 alin.(3) poartă răspunderea penală pentru corectitudinea întocmirii dosarelor, care vor fi verificate de către Secretariatul de Stat pentru Problemele Revoluţionarilor şi avizate de Comisia parlamentară în vederea eliberării de către acesta a certificatelor doveditoare, preschimbate conform alin. (1).

    (2)1 Certificatele eroilor martiri se eliberează şi se acordă la propunerea Secretariatului de Stat pentru Problemele Revoluţionarilor cu avizul Comisiei parlamentare şi se atribuie urmaşilor acestora, conform normelor metodologice.

 (2)2 Certificatele doveditoare care, în perioada 1990-1997, au fost eliberate de Comisia pentru aplicarea Legii nr. 42/1990 şi de Comisia pentru cinstirea şi sprijinirea eroilor Revoluţiei din decembrie 1989, pe perioada preschimbării (maxim 6 luni de la data intrării în vigoare a prezentei legi), îşi păstrează valabilitatea.

     (3) - Text nemodificat.

    (4) - Text nemodificat.
	     Pentru rigoarea textului.

   Pentru indicarea cu exactitate a textului vizat.

 Pentru indicarea competenţelor în eliberarea acestor certificate. 

	10.
	Art.10. – (1) Persoanele care nu se încadrează în prevederile art.3 şi ale art.9 alin.(3) şi care, în termen de 6 luni, nu fac contestaţie, îşi pierd calitatea deţinută anterior.

      (2) Persoanele care au participat la Revoluţie, dar nu se încadrează în criteriile prevăzute de Hotărârea Guvernului nr.566/1996, li se va atribui calitatea onorifică de participant la Revoluţia română din decembrie 1989, în condiţiile prevăzute de normele metodologice de aplicare a prezentei legi.


	    Art.10. - (1)  Text nemodificat.

   (2) Persoanelor care au participat la Revoluţie, dar nu se încadrează în criteriile prevăzute de Hotărârea Guvernului nr.566/1996, li se va atribui calitatea onorifică de participant la Revoluţia română din decembrie 1989, în condiţiile prevăzute de normele metodologice de aplicare a prezentei legi.

       Autor: Comisia juridică.


	 Pentru acurateţe lexicală.

	11.
	    Art. 11. - Se constituie Comisia parlamentară pentru controlul aplicării prevederilor prezentei legi, formată din 5 senatori şi 6 deputaţi.
	      Art. 11.-  Comisia parlamentară pentru controlul aplicării Legii 42/1990 îşi continuă activitatea în condiţiile prezentei legi sub denumirea de „Comisia Parlamentara a Revoluţionarilor din Decembrie 1989”, care va aviza propunerile Secretariatului de Stat pentru Problemele Revoluţionarilor privind preschimbarea certificatelor, va soluţiona contestaţiile de la art.9 alin.(3) şi va aviza iniţiativele legislative cu referire la acest moment crucial din istoria României. Comisia va fi constituită exclusiv din parlamentari care au dobândit una din calităţile prevăzute la art. 3 din prezenta lege.

    Autor: Comisia pentru controlul aplicării Legii nr.42/1990


	   Pentru stabilirea competenţelor şi componenţei acestei comisii.

	12.
	    Art. 12. Prefecturile vor transmite, trimestrial, Secretariatului de Stat pentru problemele Revoluţionarilor din decembrie 1989, liste nominale cu situaţia acordării drepturilor ce revin persoanelor prevăzute prin prezenta lege, precum şi motivarea neacordării acestora.
	     Art.12.- Prefecturile vor transmite, trimestrial, Secretariatului de Stat pentru Problemele Revoluţionarilor din decembrie 1989, liste nominale cu situaţia acordării drepturilor ce revin persoanelor prevăzute prin prezenta lege, precum şi motivarea neacordării acestora, inclusiv balanţa fondului funciar defalcat pe localităţi.

      Autor: Comisia pentru controlul aplicării Legii nr.42/1990
	    Pentru o informare completă în vederea acordării drepturilor ce revin revoluţionarilor, în temeiul acestei legi.  

	13.
	    Art. 13. Ministerele şi celelalte instituţii ale administraţiei publice centrale sunt obligate să urmărească şi să asigure aplicarea prevederilor prezentei legi.


	   Art. 13. - (1)  Ministerele şi celelalte instituţii ale administraţiei publice centrale sunt obligate să urmărească şi să asigure aplicarea prevederilor prezentei legi.

      (2) Nerespectarea prevederilor prezentei legi atrage, după caz, răspunderea disciplinară, administrativă, civilă sau penală a celor vinovaţi şi se pot soluţiona astfel: 

a) împotriva refuzului nejustificat de a pune în aplicare prevederile prezentei legi, se poate acţiona în justiţie- secţia contencios administrativ a tribunalului în raza căruia domiciliază persoana nedreptăţită; 

b) plângerile se soluţionează în regim de urgenţă, participarea procurorului fiind obligatorie;

c) prin derogare de la dispoziţiile Legii nr. 29/1990, exercitarea căilor de atac nu suspendă aplicarea hotărârii instanţei de fond care este favorabilă persoanei protejate de prezenta lege;

d) acţiunile introduse în condiţiile prezentului articol sunt scutite de taxa de timbru;

e)  persoanele beneficiare ale prezentei legi care au deţinut drepturi prin atribuire de proprietate, concesionare sau închiriere, în conformitate cu prevederile Legii nr.42/1990, nu vor mai beneficia de aceleaşi drepturi conform prezentei legi.
	    Pentru respectarea normelor de tehnică legislativă.

   Textul este necesar pentru indicarea instanţelor şi a căilor de atac în vederea realizării drepturilor prevăzute de prezenta lege. 

	14.
	 Art. 14.- În vederea studierii aspectelor legate de condiţiile interne şi internaţionale ale declanşării şi desfăşurării Revoluţiei române din decembrie 1989 se înfiinţează un institut pentru studiul Revoluţiei. Organizarea şi funcţionarea institutului se stabilesc prin hotărâre a Guvernului.
	    Art.14 - Text nemodificat
	

	15.
	     Art. 15.-  Fundaţia Fondul Libertatea, constituită prin Decretul - Lege nr.124/1990, îşi continuă activitatea în subordinea Secretariatului de Stat pentru Problemele Revoluţionarilor şi sub controlul Comisiei parlamentare constituită potrivit art.11 din prezenta lege.
	     Art. 15.-  Fundaţia Fondul Libertatea, constituită prin Decretul - Lege nr.124/1990, îşi continuă activitatea în subordinea Secretariatului de Stat pentru Problemele Revoluţionarilor, sub controlul Comisiei parlamentare constituită potrivit art.11 din prezenta lege şi în conformitate cu normele metodologice de aplicare a prezentei legi.

   Autor: Comisia pentru controlul aplicării Legii nr.42/1990
	   Completarea este necesară fiind corelare cu prevederile art.16.

	16.
	    Art. 16. În termen de 30 de zile de la data intrării în vigoare a prezentei legi, Secretariatul de Stat pentru Problemele Revoluţionarilor, va elabora normele metodologice de aplicare a legi, care se vor aproba prin hotărâre a Guvernului.
	   Art.16 - Text nemodificat.
	

	17.
	    Art.17. - Pe data intrării în vigoare a prezentei legi, Legea nr. 42/1990 pentru cinstirea eroilor-martiri şi acordarea unor drepturi urmaşilor acestora,  răniţilor, precum şi luptătorilor pentru victoria Revoluţiei din decembrie 1989, republicată, cu modificările şi completările ulterioare, precum şi orice alte dispoziţii contrare se abrogă.
	   Art.17 - Text nemodificat.
	

	
	
	
	


Anexa nr.2

AMENDAMENTE RESPINSE:
	Nr.

crt.
	Articolul

(text iniţial)
	Amendamentul propus

şi autorul acestuia
	Motivare

1. Argumente pentru susţinere.

2. Argumente pentru respingere.

	1
	     Art. 3. – (1) Pentru cinstirea memoriei celor care şi-au jertfit viaţa şi în semn de gratitudine faţă de cei care au luptat pentru Victoria Revoluţiei Române din Decembrie 1989, se instituie următoarele titluri :

a) Erou-Martir al Revoluţiei Romane din Decembrie 1989- atribuit celor care s-au jertfit pentru victoria Revoluţiei române din Decembrie 1989 sau au decedat în legătură cu aceasta;

     b) Luptător pentru victoria Revoluţiei din decembrie 1989 :

       1. Luptător Rănit – atribuit celor care au fost răniţi în luptele pentru Victoria Revoluţiei Române din Decembrie 1989 sau în legătură cu aceasta ;

      2. Luptător Reţinut  – atribuit celor care au fost reţinuţi de forţele de represiune ca urmare a participării la acţiunile pentru victoria Revoluţiei;

      3. Luptător Remarcat prin Fapte Deosebite – atribuit celor care în perioada 14 – 25 decembrie 1989, au mobilizat şi condus grupuri sau mulţimi de oameni, au construit şi menţinut baricade împotriva forţelor de represiune ale regimului totalitar comunist, au ocupat obiective de importanţă vitală pentru rezistenţa regimului totalitar şi le-au apărat până la data judecării dictatorului, în localităţile unde au luptat pentru victoria Revoluţiei române din decembrie 1989;

b) Participant la Victoria Revoluţiei Române din Decembrie 1989 – calitate onorifică .

    (2) Titlurile instituite la alin. (1) se vor acorda în condiţiile prezentei legi, avându-se în vedere calităţile şi titlurile atestate, potrivit Legii nr. 42/1990 pentru cinstirea eroilor martiri si acordarea unor drepturi urmaşilor acestora, răniţilor , precum si luptătorilor pentru victoria Revoluţiei din decembrie 1989, cu modificările şi completările ulterioare.

…………………………………..


	      Art. 3. – (1) Pentru cinstirea memoriei celor care şi-au jertfit viaţa şi în semn de gratitudine faţă de cei care au luptat pentru Victoria Revoluţiei Române din Decembrie 1989, se instituie următoarele titluri:

      a) Erou-Martir al Revoluţiei Romane din Decembrie 1989:

     b) Luptător pentru victoria Revoluţiei din decembrie 1989 :

       1. Luptător Rănit ;

       2. Luptător Reţinut  ;

       3. Luptător Remarcat prin Fapte Deosebite ;

      c)  - Text nemodificat .
     (2) Titlurile instituite la alin. (1) se vor acorda în condiţiile prezentei legi, avându-se în vedere calităţile şi titlurile atestate, potrivit Legii nr. 42/1990 pentru cinstirea eroilor martiri si acordarea unor drepturi urmaşilor acestora, răniţilor , precum si luptătorilor pentru victoria Revoluţiei din decembrie 1989, cu modificările şi completările ulterioare şi se vor atribui, prin decret, de către Preşedintele României, la propunerea Secretariatului de Stat pentru Problemele Revoluţionarilor, cu avizul Comisiei prevăzute la art. 11 .
……………………………………


	1. Pentru conciziunea textului.

2. Prevederile din textul iniţial sunt necesare întrucât detaliază temeiul instituirii acestor titluri.

1. Pentru precizarea procedurii atribuirii titlurilor.

2. Completarea nu este necesară, fiind apreciat ca acoperitor textul iniţial.

	2
	   Art. 4 . – 

…………………………………

      (4) De o indemnizaţie lunară reparatorie prin aplicarea coeficientului de 1,10 la salariul mediu brut pe economie din luna anterioară celei în care se face plata, beneficiază persoanele care au obţinut titlurile prevăzute la art. 3 alin.(1) lit. b) pct. 2 şi 3 – şi numai dacă au un venit lunar mai mic decât salariul mediu brut pe economie. De aceleaşi drepturi şi în aceleaşi condiţii beneficiază copii eroilor-martiri, indiferent de vârstă, dacă nu sunt încadraţi în nici o formă de învăţământ ori nu realizează venituri din motive neimputabile lor .

.............................................


	      Art. 4 . – 

……………………………………

      (4) De o indemnizaţie lunară reparatorie prin aplicarea coeficientului de 1,10 calculată conform prevederilor art. 4 alin. (1), beneficiază persoanele care au obţinut titlurile prevăzute la art. 3 alin.(1) lit. b) pct. 3.

...........................................................

  
	1. Pentru conciziunea textului.

2. Precizările din textul iniţial au fost considerate ca fiind necesare în perspectiva aplicării prevederilor legale.

	3
	     Art.6.- Agenţii economici care angajează persoanele care îndeplinesc condiţiile prevăzute de art.3, alin.(1) lit. b), precum şi la art.4 alin.(2) beneficiază de facilităţile prevăzute de legislaţia în vigoare pentru angajatorul care oferă locuri de muncă şomerilor şi tinerilor absolvenţi. 
	     Art.6.- Agenţii economici care angajează persoanele care îndeplinesc condiţiile prevăzute de art.3, alin.(1) lit. b), precum şi la art.4 alin.(2) beneficiază de facilităţile prevăzute de legislaţia în vigoare pentru angajatorul care oferă locuri de muncă şomerilor şi tinerilor absolvenţi . Contractul  de muncă al persoanelor care îndeplinesc condiţiile prevăzute de art.3, alin.(1) lit. b), precum şi la art.4 alin.(1), încadraţi în unităţi cu capital majoritar de stat şi bugetare, nu poate fi desfăcut decât pentru motive imputabile lor .
	1. Pentru o mai bună protecţie a persoanelor vizate de lege  la locul de muncă.

2. Precizarea nu este necesară, avîndu-se în vedere prevederile normativee conţinute de legislaţia în vigoare.

	4
	          Art.16.- În termen de 30 de zile de la data intrării în vigoare a prezentei legi, Secretariatul de Stat pentru Problemele Revoluţionarilor, va elabora normele metodologice de aplicare a legii, care se vor aproba prin hotărâre a Guvernului .
	      Art.16.- Secretarul de Stat de la Secretariatul de Stat pentru Problemele Revoluţionarilor este numit de Guvern la propunerea majorităţii organizaţiilor de revoluţionari, respectiv a partenerului social de dialog recunoscut în acest sens.
	1. Se propune eliminarea şi înlocuirea cu nou text referitor la numirea Secretarului de Stat.

2. A fost menţinut textul iniţial pentru a se menţine coerenţa prevederilor noului act normativ.

